Nõukogu määrus (EÜ) nr 1863/95,

17. juuli 1995,

millega muudetakse määrust (EMÜ) nr 1766/92 teraviljaturu ühise korralduse kohta ja määrust (EÜ) nr 1868/94, millega kehtestatakse kartulitärklise tootmise kvoodisüsteem

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 42 ja 43,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

määruse (EMÜ) nr 1766/92 [3] artikliga 8 nähakse kartulitärklise tootmiseks mõeldud kartuli kasvatajatele ette kompenseerivate maksete süsteem; kartulitärklise ületootmise vältimiseks tuleks kõnealuseid kompenseerivaid makseid teha üksnes nende kartulikoguste eest, mille kartulikasvatajad on tarninud kartulitärklist tootvatele ettevõtjatele ning mille töötlemisega ei ületata asjaomase ettevõtte kvooti;

määruse (EÜ) nr 1868/94 [4] artikliga 2 sätestati liikmesriikidele kartulitärklise tootmise kvoodid turustusaastateks 1995/96, 1996/97 ja 1997/98; Austria, Soome ja Rootsi liitumise tõttu on vaja ka nendele liikmesriikidele eraldada kvoodid; kartulitärklisetööstuse areng kõnealustes liikmesriikides ja ülejäänud liikmesriikides oli määruses (EÜ) nr 1868/94 määratud võrdlusperioodil erinev; seepärast tuleb kvoodid eraldada tüüpilisema ajavahemiku alusel; kvootide eraldamise alus, mida kasutati teiste liikmesriikide puhul, ei sobi Austria, Soome ja Rootsi puhul, kuna neile ei makstud määruse (EMÜ) nr 1543/93 [5] artiklis 1 osutatud lisatasu; seetõttu tuleks kvoodid eraldada nende kartulitärklisekoguste alusel, mis toodeti igas liikmesriigis 1993. kalendriaastal ning mille eest saadi riiklikku abi;

tuleks võtta arvesse asjaolu, et Soome puhul oli 1993. aastal tootmise tase vähem tüüpiline kui Austria ja Rootsi puhul; Soomele tuleks eraldada lisakvoot, mis hõlmaks 1993. aastal maa tootmisest kõrvaldamise kohustuse tõttu realiseerimata jäänud toodangut;

kolmes kõnealuses liikmesriigis valitsevate konkreetsete raskuste tõttu seoses struktuurimuudatuste, kasutamata tootmisvõimsuse ja enne kvoodisüsteemi kehtestamist tehtud investeeringutega tuleks eespool nimetatud kvoote siiski kohandada;

vea tõttu ei ole määruse (EÜ) nr 1868/94 artikli 6 lõiked 1 ja 2 omavahel kooskõlas; selguse huvides tuleks kõnealust artiklit muuta,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 1766/92 artiklit 8 muudetakse järgmiselt:

1) lõige 2 muudetakse lõike 2 punktiks a;

2) lisatakse järgmine punkt:

"b) Ilma et see piiraks punkti a sätete kohaldamist, makstakse kompenseerivaid makseid ainult nende kartulikoguste eest, mille kohta kartulikasvataja ja ettevõtja on sõlminud lepingu tärklisetootmisettevõtjale eraldatud ja määruse (EÜ) nr 1868/94 artikli 2 lõikes 2 osutatud kvoodi ulatuses."

Artikkel 2

Määrust (EÜ) nr 1868/94 muudetakse järgmiselt:

1) artiklis 2:

a) asendatakse lõikes 1 olev tabel järgmisega:

"Taani | 178460 tonni |

Saksamaa | 591717 tonni |

Hispaania | 2000 tonni |

Prantsusmaa | 281516 tonni |

Madalmaad | 538307 tonni |

Austria | 49100 tonni |

Soome | 54750 tonni |

Rootsi | 63900 tonni |

| 1759750 tonni"; |

b) lisatakse lõike 2 teise taande järele järgmine lõik:

"Austria, Soome ja Rootsi puhul jaotab liikmesriik lõikes 1 osutatud kvoodi kartulitärklist tootvatele ettevõtjatele 1995/96., 1996/97. ja 1997/98. turustusaastal kasutamiseks eelkõige nende kartulitärklise koguste alusel, mis asjaomased ettevõtjad tootsid 1993. kalendriaastal ning mille eest nad said riiklikku abi.";

2) artiklis 6:

a) jäetakse lõikes 1 välja sõnad "Ilma et see piiraks artikli 5 sätete kohaldamist"

b) asendatakse lõikes 2 tekst "Ilma et see piiraks lõike 1 sätete kohaldamist" tekstiga "Olenemata lõikest 1"

Artikkel 3

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 1. juulist 1995.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 17. juuli 1995

Nõukogu nimel

eesistuja

L. Atienza Serna

[1] Arvamus on esitatud 27. juunil 1995 (Euroopa Ühenduste Teatajas seni avaldamata).

[2] Arvamus on esitatud 31. mail 1995 (Euroopa Ühenduste Teatajas seni avaldamata).

[3] EÜT L 181, 1.7.1992, lk 21. Määrust on viimati muudetud 1994. aasta ühinemisaktiga ja määrusega (EÜ) nr 3290/94 (EÜT L 349, 31.12.1994, lk 105).

[4] EÜT L 197, 30.7.1994, lk 4.

[5] EÜT L 154, 25.6.1993, lk 4.

--------------------------------------------------